Kummissjoni Ewropea - Stqarrija għall-Istampa Il-Konsumaturi: l-UE tinvestiga l-websajts ta' kreditu għall-konsumatur - suq li qed jonqos fil-prestazzjoni tiegħu lejn il-konsumaturi Brussell, l-10 ta' Jannar 2012 - Qatt kont wasalt biex tiffirma kuntratt għal self personali, għal karta ta' kreditu, jew kreditu ieħor għall-konsumatur u skoprejt li se jkun jiswa aktar minn dak li stennejt fil-bidu? Madwar l-UE saret investigazzjoni ta' websajts li joffru kreditu għall-konsumatur biex tiċċekkja jekk il-konsumaturi humiex jirċievu t-tagħrif li huma intitolati għalih skont il-liġi tal-UE dwar il-konsumatur1 qabel ma jiffirmaw kuntratt ta' kreditu għall-konsumatur. L-awtoritajiet nazzjonali tal-infurzar iċċekkjaw aktar minn 500 websajt madwar is-27 Stat Membru kif ukoll in-Norveġja u l-Islanda. Huma mmarkaw 70 % (393) tas-siti għal aktar investigazzjoni fir-rigward tal-problemi li ġejjin: ir-reklamar ma kienx jinkludi t-tagħrif standard meħtieġ; l-offerti ħallew barra t-tagħrif ewlieni li huwa essenzjali sabiex tittieħed deċiżjoni; l-ispejjeż kienu preżentati b'mod qarrieqi. Issa l-awtoritajiet nazzjonali tal-infurzar se jikkuntattjaw lill-istituzzjonijiet finanzjarji u lill-intermedjarji tal-kreditu dwar irregolaritajiet suspettużi u jitolbuhom jikkjarifikawhom jew jieħdu azzjoni korrettiva. L-operazzjoni sweep b'mod partikolari ċċekkjat kif dan in-negozju qed japplika d-Direttiva dwar il-Kreditu għall-Konsumatur (riċentement trasposta fl-Istati Membri), li għandha l-għan li tiffaċilita l-fehim u t-tqabbil tal-offerti tal-kreditu għall-konsumaturi. Il-Kummissarju tal-UE John Dalli, responsabbli għall-affarijiet tal-konsumatur, qal: "Meta n-nies ifittxu l-kreditu, xi drabi jiskopru li dan il-kreditu jiswa aktar minn dak li kien jidher oriġinarjament, għaliex xi drabi kien nieqes tagħrif importanti jew dan ma kienx ċar. Il-kreditu għall-konsumatur mhux dejjem huwa faċli biex wieħed jifhmu, u għalhekk hemm fis-seħħ leġiżlazzjoni Ewropea biex tgħin lill-konsumaturi jieħdu deċiżjonijiet infurmati. Għaldaqstant huwa importanti ħafna li n-negozji jipprovdu tagħrif korrett u meħtieġ lill-konsumaturi. U huwa r-rwol tal-Kummissjoni biex taħdem f'daqqa ma' infurzaturi nazzjonali biex dan iseħħ. "Sweep" huwa eżerċizzju biex tissaħħaħ il-liġi tal-UE. Tali azzjoni koordinata titmexxa mill-UE u titwettaq mill-awtoritajiet nazzjonali tal-infurzar li jagħmlu verifiki simultanji u kkoordinati għal ksur fil-liġi tal-konsumatur f'settur partikolari. Imbagħad, l-awtoritajiet nazzjonali tal-infurzar jikkuntattjaw lill-operaturi dwar irregolaritajiet suspettużi u jitolbuhom jieħdu azzjoni korrettiva. Il-Consumer Credit sweep seħħet f'Settembru 2011. Sitt pajjiżi wettqu investigazzjoni aktar profonda "Sweep Plus" ta' 57 sit biex jivverifikaw l-konformità ta' dawn mar-regoli tal-konsumatur inklużi fejn jidħlu l-arranġament tal-ħlas, it-trattament tal-ilmenti u termini u kundizzjonijiet. Is-suq li qed jiġi mistħarreġ jintuża kuljum mill-konsumaturi. Fl-2010, l-istituzzjonijiet finanzjarji fiż-żona tal-ewro kellhom aktar minn EUR 600 biljun kreditu għall-konsumatur li hu dovut lilhom2. Ir-riżultati Mill-562 websajt li ġew iċċekkjati oriġinarjament, 30 % biss għaddew it-test ta' sweep għall-konformità mar-regoli rilevanti tal-UE dwar il-konsumatur u 70 % minn dawn is-siti (393) ġew immarkati għal aktar investigazzjoni. Il-problemi ewlenin li nstabu kienu: - Nuqqas ta' tagħrif fir-reklamar tal-kreditu tal-konsumatur: ir-reklamar f'258 (46 % tal-websajts iċċekkjati) ma nkludiex it-tagħrif standard kollu li hu meħtieġ mid-Direttiva dwar il-Kreditu għall-Konsumatur, eż. i) ir-rata perċentwali annwali ta' imposta (RPA), li hija essenzjali biex tqabbel l-offerti, ii) tagħrif dwar jekk l-imposti fuq servizzi anċillari obbligatorji (eż. l-assigurazzjoni) kinux inklużi fl-ispiża totali, jew iii) dwar it-tul tal-ftehim ta' kreditu; - Tagħrif ewlieni dwar l-offerta mħolli barra: 244 (43 %) websajt ma tawx tagħrif ċar dwar l-elementi differenti kollha tal-ispiża totali, eż. i) dwar it-tip ta' rata ta' interess, (fissa, varjabbli jew it-tnejn li huma), ii) dwar it-tul tal-kreditu (jekk ikun il-każ), u iii) dwar uħud mill-ispejjeż marbuta mal-kreditu (eż. it-tariffa tal-arranġament); - Preżentazzjoni qarrieqa tal-ispejjeż fejn l-ispiża tal-kreditu tidher b'mod li huwa falz jew li jista' jqarraq lill-konsumaturi, eż. i) bil-mod ta' kif inhuma kkalkulati l-prezzijiet, jew ii) jekk il-konsumatur huwiex infurmat li minbarra l-ispiża nnifisha tal-kreditu għall-konsumatur hemm assigurazzjoni obbligatorja addizzjonali. 116-il websajt (20 %) tal-websajts indikaw din il-problema. Sweep Plus Sitt pajjiżi (l-Italja, l-Estonja, il-Latvja, il-Litwanja, is-Slovakkja, l-Isvezja) wettqu investigazzjoni aktar profonda dwar 57 sit minn dawk li ġew verifikati - l-eżerċizzju ta' Sweep Plus. Il-problemi ewlenin kienu marbuta mat-tagħrif ta' qabel il-kuntratt u mat-termini tal-kuntratt. X'inhu l-pass li jmiss? Issa se tibda l-fażi ta' nfurzar: fil-ġimgħat u x-xhur li ġejjin l-operaturi tan-negozju se jiġu kkuntattjati mill-awtoritajiet nazzjonali u se jiġu mitluba jipprovdu kjarifiki jew jikkoreġu l-websajts tagħhom. Jekk jonqsu milli jagħmlu dan, dan jista' jirriżulta f'azzjoni legali li twassal għal multi jew saħansitra l-għeluq tal-websajts, skont il-leġiżlazzjoni nazzjonali fis-seħħ. L-awtoritajiet nazzjonali ta' nfurzar huma mitluba li jirrappurtaw lura lill-Kummissjoni Ewropea sal-ħarifa 2012. Il-Kummissjoni se tirrapporta dwar ir-riżultati. Għal iktar tagħrif: Websajt tal-isweeps: http://ec.europa.eu/consumers/enforcement/sweeps_en.htm MEMO/12/02 Annex Table 1. Number of websites checked during the sweep (including sweep plus) and number of websites that need further investigation - by country Country Number of websites searched Number of websites with irregularities Number to be followed up by the CPC* Number to be followed up at national level Austria 10 6 6 Belgium 93 89 89 Bulgaria 6 0 0 Cyprus 10 10 10 Czech Republic 10 9 9 Denmark 11 9 9 Estonia 15 12 12 Finland 5 4 4 France 50 11 11 Germany 26 20 5 15 Greece 1 0 0 Hungary 16 11 11 Iceland 10 0 0 Ireland 2 0 0 Italy 15 12 12 Latvia 9 7 7 Lithuania 5 3 5 Luxembourg 20 12 7 5 Malta 5 5 5 Netherlands 45 36 36 Norway 27 18 18 Poland 10 5 5 Portugal 40 14 14 Romania 20 11 11 Slovakia 10 10 10 Slovenia 0 0 Spain 29 29 1 28 Sweden 15 12 12 United Kingdom 47 38 38 29 562 393 13 380 *CPC = Consumer Protection Co-operation Network – a network of national enforcement authorities from 27 Member States (and Norway & Iceland) set up under the Consumer Protection Co-operation Regulation (EC2006/2004) to handle cross-border issues. *some sites had multiple infringements In Slovakia out of 10 sites checked 5 were flagged under the sweep and 10 sites under the sweep plus. Kuntatti : Frédéric Vincent (+32 2 298 71 66) Aikaterini Apostola (+32 2 298 76 24) 1 : Id-Direttiva dwar il-kreditu għall-Konsumatur, id-Direttiva dwar it-Tqegħid Remot fis-Suq tas-Servizzi Finanzjarji, id-Direttiva dwar il-Prattiki Kummerċjali Żleali, id-Direttiva dwar il-Kummerċ Elettroniku, id-Direttiva dwar it-Termini Kuntrattwali Inġusti. 2 : BĊE, Statistika taż-Żona tal-Ewro, www.ecb.int/stats/money/aggregates/bsheets/html/index.en.html